Махуэхэ я фэеплъ зэхыхьэ
Ажалым зэхэдз ищIыркъым балигъи сабии, цIыхухъуи цIыхубзи. Псори и зэхуэдэщ. ЩIэх-щIэхыурэ ди нэгу щIокI е зэхыдох гъуэгу насыпыншагъэм фэбжь хэзыхахэм е хэкIуэдахэм я хъыбар. Зым гъуэгум зэрыщы- зекIуэ хабзэхэм тету авто- машинэр кърихуэкI къудейкIэ зэфIэкIыркъым, атIэ абы къыдэкIуэу, зыщыпхъумэн хуейщ гъуэгум къыбдытет адрей транспортхэр зезыгъакIуэхэми.
«2014 гъэм шыщхьэуIум и 27-м Къэбэрдей-Балъкъэрым гъуэгу насыпыншагъэшхуэ къыщыхъуащ. «Кавказ» трассэм и 410-нэ километрым Къубэ-Тэбэ къуажэ къыдэжыпIэм хуэзэу ВАЗ-2110-р жьэхэлъэдащ «Лада-Приора»-м. Зэжьэхэуэм хэкIуэдащ автомашинэхэр зезыгъэкIуахэр, зым иса щIалэщIэр, адрейм къришэкIа илъэс 38-рэ зи ныбжь цIыхухъумрэ, илъэс фIэкIа мыхъу хъыджэбз цIыкIумрэ. «Приора»-м иса цIыхубзыр хьэлъэу сымаджэщым яшащ», — апхуэдэу абы щыгъуэм къатащ хъыбарегъащIэ IэнатIэхэм.
«Лада-Приора»-м исахэщ Сэрмакъ къуажэ щыщ Махуэхэ я унагъуэр — зэкъуэшитI Муратрэ Замиррэ, Замир ипхъу цIыкIумрэ и щхьэгъусэмрэ ящIыгъуу.
Мы гъэм илъэситI ирикъунущ Махуэхэ я мызакъуэу, жылэ псом а гуауэшхуэр къызэрытепсыхэрэ.
Автомобиль насыпыншагъэм зи гъащIэр зыхьа зэкъуэшитIым къыдэлэжьахэмрэ я ныбжьэгъухэмрэ я жэрдэмкIэ Мурат къыщалъхуа махуэм ирихьэ-лIэу къызэрагъэпэщащ мини-футболымкIэ школакIуэхэм я зэхьэзэхуэ. ЗэрыжаIэжымкIэ, езы щIалэхэр спортым дыхьэхыу, къуажэдэс спортсмен ныбжьыщIэхэм щIэгъэкъуэн яхуэхъуу щытащ. Егъэлея хъуну къыщIэкIынкъым зэкъуэшхэр къуажэм и мызакъуэу, район псоми фIыкIэ къыщацIыхуу щытауэ жыпIэмэ.
— Муратрэ Замиррэ къыдэлэжьахэм, я ныбжьэгъухэм, я къуэшхэм иджыблагъэ къыхалъхьащ щIалэхэм я фэеплъ зэхьэзэхуэ къызэрагъэпэщыну я мураду. Апхуэдэ хъыбар къыщытIэрыхьэм дэри абыхэм защIэдгъэкъуащ, — жиIащ Сэрмакъ къуажэ администрацэм и Iэтащхьэ Махуэ Руслан. — Сэ къуажэми лъэпкъми къабгъэдэкIыу фIыщIэ яхуэсщIыну сыхуейщ абыхэм. Зэхыхьэм нобэ кърихьэлIащ жылэм и депутатхэр, нэхъыжьхэр, Махуэ лъэпкъым щыщхэр.
Сэрмакъ и физкультурэ-спорт комплексым и джэгупIэ губгъуэм къыщызэхуэсат къуажэм дэт школхэм я командэхэм къищынэмыщIауэ, Малкэ, Къармэхьэблэ курыт еджапIэхэми зэхагъэува футбол джэгуакIуэ гупхэр — псори зэхэту команди 7.
ЗэпэщIэтыныгъэ гуащIэхэм пашэ щыхъуащ Къармэхьэблэ дэт курыт еджапIэ №1-м и командэр. Абы къакIэлъокIуэ Малкэ къуажэм и школ №3-м и еджакIуэ цIыкIухэр. Ещанэ увыпIэр къахьащ Сэрмакъ дэт Лыджыдэм и цIэр зехыхьэ курыт еджапIэ №2-м.
Махуэхэ Муратрэ Замиррэ къадэлэжьахэмрэ я ныбжьэгъухэмрэ къабгъэдэкIыу зэхьэзэхуэм щытекIуахэмрэ хэтахэмрэ кубокхэр, грамотэхэр, топхэр, футболкэхэр иратащ. Къуажэ администрацэм къыбгъэдэкIыу саугъэт щхьэхуэхэр хуагъэфэщащ зэпеуэм и гъуащхьэтет, гъуащхьэхъумэ нэхъыфIхэм, гъуащхьауэ нэхъ Iэ-зэм.
КъызэгъэпэщакIуэхэм я мурадщ иджырей зэхьэзэхуэм хуэдэхэр илъэс къэс ирагъэкIуэкIыну.
ЖЫЛАСЭ Замир.
